দেশ ভালোবাসার ছন্দময় পাঠ | Rupalialo.com
দেশ ভালোবাসার ছন্দময় পাঠ
গবেষক, কবি ও ছড়াকার মুহাম্মদ তাহের হোসেনের প্রতিটি লেখাই পাঠকের মন জয় করে নেয়। তাই তো অবিরাম লিখে যাচ্ছেন। তার এবারের ‘ছড়ায় ছড়ায় বঙ্গবন্ধু মুক্তিযুদ্ধ স্বাধীনতা’ ছড়ার বইটিও পাঠকদের ভালো লাগবে বলে আশা করায় যায়।
এ ছড়ার বইয়ে তিনি বাঙ্গালির হাজার বছরের শ্রেষ্ঠ অর্জন মহান মুক্তিযুদ্ধ, স্বাধীনতাকে ছন্দে ছন্দে তুলে ধরেছেন। সেই সঙ্গে আমাদের মুক্তিযুদ্ধের মহানায়ক স্বাধীন বাংলাদেশের স্বপ্নদ্রষ্টা, হাজার বছরের শ্রেষ্ঠ বাঙ্গালি, জাতির পিতা, বাংলাদেশের স্থপতি বঙ্গবন্ধু শেখ মুজিবর রহমানকে ছড়ায় ছড়ায় সুন্দর ও সাবলীল ভাষায় ছবির মত করে এঁকেছেন। এই ছড়ার বইটি একটু ব্যতিক্রমধর্মীই বলা যায়।
এতে কোনো ছড়ার শিরোনাম নেই। বইয়ের প্রত্যেকটি পাতায় দুইটি করে ছড়া স্থান দেওয়া হয়েছে। ছড়াগুলো সব শ্রেণির পাঠকদের উপযোগী।
বঙ্গবন্ধুর জন্মের কথা এ বইয়ে ছড়ায় ছড়ায় এভাবে লিখেছেন,- ‘ফরিদপুরের টুঙ্গিপাড়ায় মধুমতির তীরে, শেখ বাড়িতে জন্ম নিলো মুজিব নামের হীরে।’ সেই সঙ্গে স্বাধীনতা ও বঙ্গবন্ধুকে নিয়ে লেখা হয়েছে ‘বঙ্গবন্ধু মহান নেতা বাংলাদেশের প্রাণ, এই পতাকা স্বাধীনতা তারই অবদান।’
এই বইয়ের ছড়াগুলো কিছুটা স্লোগানের ভঙ্গিতে লেখা হয়েছে। বইয়ের প্রত্যেকটি ছড়াই ছন্দবদ্ধ ও সুখপাঠ্য। স্বাধীনতা, মুক্তিযুদ্ধ এবং বঙ্গবন্ধুর ছাড়াও এই বইয়ে আমাদের মহান ভাষা আন্দোলনের কথা অত্যন্ত চমৎকারভাবে ফুটিয়ে তোলা হয়েছে। ছড়াকার মুহাম্মদ তাহের হোসেন ছন্দে ছন্দে লিখেছেন
স্লোগানে গগন ফাটে একই দাবি রাস্তাঘাটে, রাষ্ট্রভাষা বাংলা চাই, রক্ত দিয়ে বাংলা ভাষা আমরা ফিরে পাই।’
ছড়াগুলো ছোটো হলেও প্রতিটি ছড়াই তথ্যবহুল। যে কোনো বয়সী পাঠকই এ ছড়ার বইটি পড়ে স্বাধীনতা মুক্তিযুদ্ধ ও বঙ্গবন্ধু সম্পর্কে প্রাথমিক ধারণা লাভ করতে পারবে। সেই সঙ্গে নতুন প্রজন্মের শিশু-কিশোর ও তরুণদের দেশপ্রেম উদ্ধুদ্ধ হবে বলে আমার বিশ্বাস।
‘ছড়ায় ছড়ায় বঙ্গবন্ধু মুক্তিযুদ্ধ স্বাধীনতা’ বইটি প্রকাশ করেছে ছোট নদী প্রকাশন, ২০০ টাকা মূল্যের এ বইটির নজরকাড়া প্রচ্ছদ এঁকেছেন চিত্রশিল্পী জসিম উদ্দিন।